CELEX: 32017D0290
Language: lt
Date: 1487289600000
Title: 2017 m. vasario 17 d. Tarybos įgyvendinimo sprendimas (ES) 2017/290, kuriuo iš dalies keičiamas Sprendimas 2009/935/TVR, kiek tai susiję su trečiųjų valstybių ir organizacijų, su kuriomis Europolas sudaro susitarimus, sąrašu

18.2.2017   
            
            
               LT
            
            
               Europos Sąjungos oficialusis leidinys
            
            
               L 42/17
            
         TARYBOS ĮGYVENDINIMO SPRENDIMAS (ES) 2017/290
   2017 m. vasario 17 d.
   kuriuo iš dalies keičiamas Sprendimas 2009/935/TVR, kiek tai susiję su trečiųjų valstybių ir organizacijų, su kuriomis Europolas sudaro susitarimus, sąrašu
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. balandžio 6 d. Tarybos sprendimą 2009/371/TVR dėl Europos policijos biuro (Europolo) įsteigimo (1), ypač į jo 26 straipsnio 1 dalies a punktą,
   atsižvelgdama į 2009 m. lapkričio 30 d. Tarybos sprendimą 2009/934/TVR dėl įgyvendinimo taisyklių, reglamentuojančių Europolo santykius su partneriais, įskaitant keitimąsi asmens duomenimis ir įslaptinta informacija, priėmimo (2), visų pirma į jo 5 ir 6 straipsnius,
   atsižvelgdama į Europos Parlamento nuomonę (3),
   kadangi:
   
               (1)
            
            
               2009 m. lapkričio 30 d. Taryba priėmė Sprendimą 2009/935/TVR (4);
            
         
               (2)
            
            
               Sprendimo 2009/371/TVR 26 straipsnio 1 dalies a punktu Tarybai suteikiami įgyvendinimo įgaliojimai nustatyti trečiųjų valstybių ir organizacijų, su kuriomis Europolas sudaro susitarimus, sąrašą. Remiantis sprendimais 2009/371/TVR ir 2009/935/TVR, tas sąrašas pateiktas Sprendimo 2009/935/TVR priede;
            
         
               (3)
            
            
               Europolo valdyba nusprendžia prireikus peržiūrėti sąrašą ir nusprendžia, ar siūlyti Tarybai jo dalinius pakeitimus;
            
         
               (4)
            
            
               Europos Parlamento ir Tarybos reglamentas (ES) 2016/794 (5) (toliau – Europolo reglamentas) bus taikomas nuo 2017 m. gegužės 1 d. Pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 22 dėl Danijos pozicijos Europolo reglamentas nėra Danijai privalomas ar taikomas. Todėl nuo 2017 m. gegužės 1 d. Danija Europolo atžvilgiu bus laikoma trečiąja valstybe;
            
         
               (5)
            
            
               atsižvelgiant į svarbą, kurią visos šalys teikia sunkių nusikaltimų, darančių poveikį dviem ar daugiau valstybių narių, terorizmo ir kitų Sąjungos politikos bendrus interesus pažeidžiančių nusikaltimų prevencijai ir kovai su jais, svarbu užtikrinti Europolo ir Danijos bendradarbiavimą itin svarbiais klausimais, kad būtų sustiprintas Sąjungos atsparumas grėsmėms saugumui;
            
         
               (6)
            
            
               pagal Europolo reglamento 25 straipsnio 1 dalies c punktą Europolas asmens duomenis trečiajai valstybei gali perduoti remdamasis bendradarbiavimo susitarimu, kuriuo leidžiama keistis asmens duomenimis ir kurį Europolas ir ta trečioji valstybė sudarė anksčiau nei 2017 m. gegužės 1 d. pagal Sprendimo 2009/371/TVR 23 straipsnį, jei toks perdavimas reikalingas Europolo užduotims vykdyti;
            
         
               (7)
            
            
               2016 m. gruodžio 20 d. Europolo valdyba nusprendė rekomenduoti Tarybai įtraukti į sąrašą Daniją, nurodydama, kad, siekiant vykdyti veiklą, reikia sudaryti bendradarbiavimo susitarimą su Danija;
            
         
               (8)
            
            
               siekiant išvengti veiklos pertraukos nuo 2017 m. gegužės 1 d., kai Danija nebedalyvaus Europolo veikloje kaip valstybė narė, labai svarbu, kad Europolas nedelsdamas inicijuotų bendradarbiavimo su Danija kaip trečiąja valstybe susitarimo sudarymo procedūrą;
            
         
               (9)
            
            
               Danijai Sprendimas 2009/371/TVR yra privalomas, todėl ji dalyvauja priimant ir taikant šį sprendimą, kuriuo įgyvendinamas Sprendimas 2009/371/TVR;
            
         
               (10)
            
            
               Jungtinei Karalystei ir Airijai Sprendimas 2009/371/TVR yra privalomas, todėl jos dalyvauja priimant ir taikant šį sprendimą, kuriuo įgyvendinamas Sprendimas 2009/371/TVR;
            
         
               (11)
            
            
               todėl Sprendimas 2009/935/TVR turėtų būti atitinkamai iš dalies pakeistas,
            
         PRIĖMĖ ŠĮ SPRENDIMĄ:
   1 straipsnis
   Sprendimo 2009/935/TVR priedo 1 punkte įterpiamas šis įrašas:
   
               „—
            
            
               Danija“.
            
         2 straipsnis
   Šis sprendimas įsigalioja jo priėmimo dieną.
   Jis skelbiamas Europos Sąjungos oficialiajame leidinyje.
   
      Priimta Briuselyje 2017 m. vasario 17 d.
      
         
            Tarybos vardu
         
         
            Pirmininkas
         
         E. BARTOLO
      
   
   
      (1)  OL L 121, 2009 5 15, p. 37.
   
      (2)  OL L 325, 2009 12 11, p. 6.
   
      (3)  2017 m. vasario 14 d. nuomonė (dar nepaskelbta Oficialiajame leidinyje).
   
      (4)  2009 m. lapkričio 30 d. Tarybos sprendimas 2009/935/TVR, kuriuo nustatomas trečiųjų valstybių ir organizacijų, su kuriomis Europolas sudaro susitarimus, sąrašas (OL L 325, 2009 12 11, p. 12).
   
      (5)  2016 m. gegužės 11 d. Europos Parlamento ir Tarybos reglamentas (ES) 2016/794 dėl Europos Sąjungos teisėsaugos bendradarbiavimo agentūros (Europolo), kuriuo pakeičiami ir panaikinami Tarybos sprendimai 2009/371/TVR, 2009/934/TVR, 2009/935/TVR, 2009/936/TVR ir 2009/968/TVR (OL L 135, 2016 5 24, p. 53).